Document ID: /roh_data/filtered/fineweb-2-filterrobots_roh.jsonl.gz/70521

Chantun - Enviern mediocher per pendicularas grischunas
Las pendicularas grischunas han stuì nudar tant damain giasts sco era damain svieutas l'enviern passà. Il dumber da giasts è sa reducì per passa 3 pertschient cumpareglià cun l'enviern 2013/2014. Quai mussan las cifras publitgadas da l'organisaziun Pendicularas Grischun.
Era la svieuta da la gastronomia è sa reducida tar las pendicularas per passa 4 pertschient. Raschuns per il resultat mediocher sajan dasper il ferm franc svizzer era la mancanza da naiv l'entschatta da la stagiun e l'aura da las fins d'emna, scrivan las Pendicularas Grischun.